Pernille Vermund (NB), 2023-11-30:
Udrejsecenter Kærshovedgård er og bliver en lappeløsning – en lappeløsning, som en tidligere regering har indført, og en lappeløsning, som den nuværende regering desværre fastholder.
Et ud gangs center er nok et mere retvisende navn, for de udvisningsdømte kriminelle udlændinge vælter desværre ind og ud af centeret, præcis som det passer dem.
Og ja, der er meldepligt, men det er helt åbenlyst, at de jo er fløjtende ligeglade.
I Nye Borgerlige mener vi ikke, at udvisningsdømte kriminelle udlændinge skal have lov til at gå frit omkring.
De skal opholde sig et sted, hvor der kun er én dør ud, og det er døren ud af landet.
Det vil være det letteste og mest naturlige verden, når udvisningsdømte ikke vil forlade landet frivilligt.
Men jeg ved godt, at ingen regeringer har haft viljen til det.
De følger deres tåbelige fortolkning af den europæiske menneskerettighedskonvention og mener derfor, at man ikke kan tillade sig at sætte lås på porten.
Endnu en gang er vi dukse, endnu en gang betaler danskerne prisen.
Jeg og Nye Borgerlige mener ikke, at man kan tillade sig at lade være med at handle på det her.
Vi kan godt behandle udvisningsdømte kriminelle udlændinge ordentligt og forsvarligt på et lukket center, indtil de frivilligt vælger at rejse ud.
Det er hverken inhumant, uretfærdigt eller udtryk for frihedsberøvelse.
De kan vælge at forlade Danmark når som helst, lige præcis når de har lyst, men de skal ikke gå frit rundt i Danmark.
Indtil et flertal herinde måtte beslutte at sikre retfærdighed og menneskerettigheder for danskerne og ikke for kriminelle udlændinge, vil chikanen og den kriminelle hærgen fortsætte.
Bare den seneste uges tid er følgende kommet frem om Kærshovedgård: Der er efter en ransagning blevet beslaglagt stoffer, våben og falske eurosedler på Kærshovedgård; en beboer har set stort på meldepligten og er blevet væk fra Kærshovedgård næsten 900 gange, imens han tjente 1 mio. kr. for salg af narko i kilovis; og så har der lige været en skudepisode.
Vicepolitiinspektøren fra Midt- og Vestjyllands Politi forklarede i den forbindelse, at Kærshovedgård ikke kan sidestilles med et fængsel, så beboerne er ikke underlagt nogen form for visitation ind og ud af centeret.
Det forklarer problemet ganske glimrende og betoner behovet for, at vi har et sted, hvor der kun er én dør ud, nemlig døren ud af landet.
Og regeringens aflåste cykelskur og videokamera og sådan lidt økonomisk kompensation til hårdtprøvede naboer i Bording er måske et lille plaster, men det er altså på et blødende kødsår, som hverken den her regering eller den tidligere regering har løst, og det forslår som en skrædder i helvede.
Det siger man så ikke her, og jeg beklager.
Da jeg selv besøgte området for lidt over 2 år siden, kunne flere fortælle om chikane, hærværk, trusler og vold fra de kriminelle udlændinges side, der ikke respekterer noget eller nogen som helst.
Den rigtige kompensation vil selvfølgelig være at sende de udvisningsdømte kriminelle udlændinge ud af landet.
Indtil et flertal herinde måtte beslutte sig for det, skal problemerne ikke flyttes til Kalvehave, Langeland eller et tredje sted.
Problemerne skal løses, og der skal lås på Kærshovedgård, så de udvisningsdømte ikke kan gå frit omkring, for hensynet til danskerne må og skal veje tungere end hensynet til udvisningsdømte kriminelle udlændinge.
Tak for ordet.